ເລີ້ມມີການສົ່ງອາຫານ ໄປຊ່ອຍ ພວກໄດ້ຮັບເຄາະ ຈາກພາຍຸໄອຣີນແລ້ວ
ມາ​ຮອດ​ປັດຈຸບັນ​ນີ້ ລົມພາຍຸ​ໄອຣີນ​ໄດ້​ເອົາ​ຊີວິດ ​ຜູ້​ຄົນ ​ໄປ​ແລ້ວ​ຢ່າງ​ໜ້ອຍ 43 ຄົນ​ໃນ​ ແຜ່ນດິນ​ໃຫຍ່ສະຫະ​ລັດ.
ພວກພະນັກງານຮັບມືກັບພາວະສຸກເສິນໃນພາກຕາເວັນອອກສຽງເໜືອຂອງສະຫະລັດ ໄດ້ເລີ້ມສົ່ງເຂົ້າປາອາຫານແລະນໍ້າດື່ມນໍ້າໃຊ້ທາງອາກາດໄປໃຫ້ພວກປະຊາຊົນຫລາຍພັນ ຄົນ ທີ່ຕົກຄ້າງຍ້ອນໄພນໍ້າຖ້ວມຈາກລົມພາຍຸເຮີຣີເຄນໄອຣີນນັ້ນ ບັນດາເຈົ້າໜ້າທີ່ກ່າວໃນວັນອັງຄານວານນີ້ວ່າ ຢ່າງໜ້ອຍມີປະຊາຄົມ 10 ກວ່າແຫ່ງໃນລັດ Vermont ທີ່ລົດບໍ່ສາມາດແລ່ນເຂົ້າໄປເຖິງ ຍ້ອນຖະໜົນໄດ້ຮັບຄວາມເສຍຫາຍແລະຂົວເປ່ເພ ເກີດຈາກໄພນໍ້າຖ້ວມຄັ້ງຮ້າຍແຮງທີ່ສຸດ ໃນປະວັດສາດຂອງລັດ ໃນຮອບເກືອບ 1 ສັດຕະວັດຜ່ານມາ ລັດ Vermont ແມ່ນຮວມຢູ່ໃນຈໍາພວກລັດທີ່ ປະສົບກັບໄພນໍ້າຖ້ວມໜັກທີ່ສຸດເນື່ອງຈາກດິນປຽກຊຸ່ມຢູ່ແລ້ວ ໃນພາກໃຕ້ລົງມາອີກ ຄືລັດ New Jersey ພວກພະນັກງານຮັບມືກັບພາວະສຸກເສິນໄດ້ຊ່ອຍຊີວິດປະຊາຊົນຈໍານວນຫລາຍກວ່າ 500 ຄົນຈາກນໍ້າຖ້ວມບ້ານເຮືອນຂອງເຂົາເຈົ້າ ຊຶ່ງບາງຄົນໄດ້ຖືກຊ່ອຍໂດຍທາງເຮືອແລະອີກຈໍານວນນຶ່ງໂດຍທາງລົດບັນທຸກ ພວກບໍລິສັດສາທາລະນູປະໂພກກ່າວໃນວັນອັງຄານວານນີ້ວ່າ ພວກປະຊາຊົນຈໍານວນ 3 ລ້ານຄົນທີ່ອາໄສຢູ່ເລາະຕາມແຄມຝັ່ງທະເລທາງພາກຕາເວັນອອກຂອງສະຫະລັດຍັງບໍ່ມີໄຟຟ້າໃຊ້ 3 ມື້ ຫລັງຈາກລົມພາຍຸໄອຣີນໄດ້ພັດຜ່ານພາກພື້ນທີ່ມີຜູ້ຄົນອາໄສຢູ່ໜາແໜ້ນທີ່ສຸດຂອງ ສະຫະລັດນັ້ນ ມາຮອດປັດຈຸບັນນີ້ ລົມພາຍຸໄອຣີນໄດ້ເອົາຊີວິດຜູ້ຄົນໄປແລ້ວຢ່າງໜ້ອຍ 43 ຄົນໃນແຜ່ນດິນໃຫຍ່ສະຫະລັດ ແລະອີກ 5 ຄົນໃນເຂດທະເລ Caribbean ໃນຂະນະດຽວກັນນີ້ ສູນກາງລົມພາຍຸເຮີຣີເຄນແຫ່ງຊາດສະຫະລັດກ່າວວ່າ ລົມພາຍຸເຂດຮ້ອນ Katia ໃນເຂດມະຫາສະມຸດອັດລັງຕິກຄາດວ່າຈະເພີ່ມຄວາມແຮງຂຶ້ນເປັນລົມພາຍຸເຮີຣີເຄນໃນວັນພຸດມື້ນີ້ ຊຶ່ງມີທາງເປັນໄປໄດ້ວ່າລົມຫົວນີ້ ຈະກາຍເປັນລົມພາຍຸປະເພດ 3 ຕາມເຄື່ອງວັດແທກຄວາມແຮງຂອງລົມພາຍຸ ທີ່ມີທັງໝົດ 5 ລະດັບພາຍໃນວັນອາທິດຈະມາເຖິງນີ້ ພວກພະຍາກອນອາກາດກ່າວວ່າ ມັນຍັງເປັນການໄວໂພດທີ່ຈະບອກໄດ້ວ່າ ລົມພາຍຸ Katia ຈະພັດຂຶ້ນຝັ່ງ ຫລືປະທະຢູ່ເຂດໃດນັ້ນ